Talle internasionale bekendes groet in 2022 vir laasKoningin Elizabeth II in Junie vanjaar. (Foto: Frank Augstein / POOL / AFP) Die wêreld het in 2022 verskeie bekendes gegroet – van ŉ monarg tot verskeie sangers en akteurs en een van krieket se bestes. Koningin Elizabeth II, die Britse monarg, is in September oorlede. Sy was 96 jaar oud. Koningin Elizabeth II het in Februarie vanjaar die eerste Britse monarg geword om sewe dekades lank te regeer. Die legendariese Australiese bybreek-bouler, Shane Warne, is in Maart in die ouderdom van 52 dood. Micahel Gorbatsjof is in die ouderdom van 91 dood. Dié foto is in 2016 geneem. (Foto: Vasily Maximov/AFP) Mikhail Gorbatsjof, wat die verloop van die geskiedenis verander het deur die einde van die Sowjetunie te bewerkstellig en wat een van die grootste leiers van die 20ste eeu was, is in Augustus in Moskou dood. Hy was 91 jaar oud. Verskeie bekende sangers se stemme het vanjaar stil geword. Maxi Jazz, hoofsanger van die Britse musiekgroep Faithless, is op Oukersdag op die ouderdom van 65 dood. Faithless is bekend vir sy elektroniese musiektreffers in die 1990’s, insluitend “Insomnia” en “God is a DJ”. Christine McVie (Foto: Steven Ferdman/GETTY IMAGES NORTH AMERICA/AFP) Christine McVie van die groep Fleetwood Mac is in die ouderdom van 79 dood. Die kletsrymer Coolio, wat verantwoordelik was vir die bekende treffer “Gangsta’s Paradise” is op die ouderdom van 59 dood. Meat Loaf, die bekende Amerikaanse musikant en akteur bekend vir ŉ legio treffers sedert 1968, is in Januarie in die ouderdom van 74 oorlede. Vangelis, die Oscar-bekroonde komponis van “Chariots of Fire” en “Blade Runner”, is in Mei in die ouderdom van 79 dood. Jerry Lee Lewis, die sanger wat veral bekend is vir “Great Balls of Fire”, is in Oktober in die ouderdom van 87 dood. Taylor Hawkins, tromspeler van die rockgroep Foo Fighters, is in Maart op die ouderdom van 50 dood. Andrew Fletcher, klawerbordspeler van die Britse elektroniese groep Depeche Mode, is in Mei op die ouderdom van 60 dood. Talle akteurs is ook vanjaar vir laas gegroet. Kirstie Alley, die Emmy-bekroonde aktrise wat in die komediereeks Cheers gespeel het, is begin Desember op die ouderdom van 71 ná ŉ kort kankerstryd dood. Olivia Newton-John. (Foto: Facebook) Dame Olivia Newton-John, die aktrise en sangeres wat in 1978 harte wêreldwyd verower het as Sandy Olsson in die musikale treffer Grease, is in Augustus oorlede. Die akteur Ray Liotta, onder meer bekend vir sy rol as Henry in Martin Scorcese se Oscar-bekroonde fliek Goodfellas, is in Mei in die Dominikaanse Republiek oorlede. Hy was 67. Net twee maande later is die akteur Paul Sorvino, ook bekend vir sy rol in Goodfellas, in die ouderdom van 83 aan natuurlike oorsake dood. James Caan, die Amerikaanse akteur wat veral bekend was vir sy rol as Sonny Corleone in The Godfather, is in Julie in die ouderdom van 82 oorlede. John Aniston saam met sy dogter Jennifer Aniston (Foto: Chris Delmas/AFP) John Aniston, wat bekend was vir sy rol in die gewilde sepie Days of Our Lives, is in November in die ouderdom van 89 oorlede. Aniston het dekades lank die rol van Victor Kiriakis in die sepie gespeel. Hy was ook die pa van die aktrise Jennifer Aniston. In Oktober vanjaar is Leslie Jordan, ’n bekroonde Amerikaanse akteur en skrywer wat veral bekend was vir sy rol in die sitkom Will & Grace, op die ouderdom van 67 oorlede. Die akteur Robbie Coltrane, wat die saggeaarde reus Rubeus Hagrid in die gewilde Harry Potter-films gespeel het, is in dieselfde maand op die ouderdom van 72 oorlede. Angela Lansbury, die aktrise wat ŉ huishoudelike naam geword het deur haar rol as ŉ skrywer-speurder in Murder, She Wrote, is ook in Oktober oorlede. Anne Heche (Foto: Jesse Grant / Getty Images via AFP) Die aktrise Anne Heche is in Augustus dood nadat sy in ŉ motorongeluk was. Heche is veral bekend vir haar flieks in die 1990’s soos Donnie Brasco en Six Days, Seven Nights. Die akteur en komediant Bob Saget, wat bekend was vir sy rol as die patriarg Danny Tanner in die sitkom Full House, en die Oscar-bekroonde Sidney Portier is in Januarie oorlede. Ander bekendes wat vanjaar dood is, sluit in Ivana Trump, oudpres. Donald Trump se eerste vrou en die ma van sy drie oudste kinders, sowel as Sonny Barger, stigterslid van die Hells Angels-motorfietsklub, wat dekades lank die gesig was van die berugte motorfietsbende.